CELEX: 32020R1668
Language: lt
Date: 2020-11-10 00:00:00
Title: Komisijos įgyvendinimo reglamentas (ES) 2020/1668 2020 m. lapkričio 10 d. kuriuo nustatomi informacinės ir ryšių sistemos, naudotinos Europos Parlamento ir Tarybos reglamento (ES) 2019/515 dėl kitoje valstybėje narėje teisėtai parduodamų prekių abipusio pripažinimo tikslais, išsamūs duomenys ir funkcijos (Tekstas svarbus EEE)

2020 11 11   
               
               
                  LT
               
               
                  Europos Sąjungos oficialusis leidinys
               
               
                  L 377/7
               
            
         KOMISIJOS ĮGYVENDINIMO REGLAMENTAS (ES) 2020/1668
         2020 m. lapkričio 10 d.
         kuriuo nustatomi informacinės ir ryšių sistemos, naudotinos Europos Parlamento ir Tarybos reglamento (ES) 2019/515 dėl kitoje valstybėje narėje teisėtai parduodamų prekių abipusio pripažinimo tikslais, išsamūs duomenys ir funkcijos
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/515 dėl kitoje valstybėje narėje teisėtai parduodamų prekių abipusio pripažinimo, kuriuo panaikinamas Reglamentas (EB) Nr. 764/2008 (1), ypač į jo 11 straipsnio 2 dalį,
         kadangi:
         
                     (1)
                  
                  
                     pagal Reglamento (ES) 2019/515 11 straipsnio 1 dalį tam tikriems pranešimams pagal Reglamentą (ES) 2019/515 turi būti naudojama Europos Parlamento ir Tarybos reglamento (EB) Nr. 765/2008 (2) 23 straipsnyje nurodyta informacinė ir ryšių palaikymo sistema, vadinamoji rinkos priežiūros informacinė ryšių sistema (ICSMS). 2021 m. liepos 16 d. Europos Parlamento ir Tarybos reglamento (ES) 2019/1020 34 straipsnis pakeis Reglamento (EB) Nr. 765/2008 23 straipsnį (3);
                  
               
                     (2)
                  
                  
                     remiantis Reglamentu (ES) 2019/515, rinkos priežiūros informacinę ryšių sistemą turi naudoti, be kita ko, kompetentingos institucijos ir gaminių kontaktiniai centrai. Todėl valstybės narės į rinkos priežiūros informacinę ryšių sistemą turėtų įtraukti tų kompetentingų institucijų ir gaminių kontaktinių centrų tapatybę;
                  
               
                     (3)
                  
                  
                     siekiant užtikrinti, kad informaciją, kurios Komisijai reikia Reglamento (ES) 2019/515 14 straipsnyje nurodyto vertinimo ir ataskaitų teikimo tikslais, būtų lengva rasti ir ją būtų galima toliau tvarkyti rinkos priežiūros informacinėje ryšių sistemoje, kompetentingos institucijos turėtų būti įpareigotos ne tik įkelti administracinį sprendimą ar pranešimą apie laikiną sustabdymą, bet ir kartu susisteminta forma pateikti tam tikrą informaciją apie tuos sprendimus;
                  
               
                     (4)
                  
                  
                     siekiant užtikrinti, kad rinkos priežiūros informacinėje ryšių sistemoje saugomi duomenys būtų tikslūs ir naujausi, kompetentingos institucijos į ją turėtų įrašyti visus administracinio sprendimo, apie kurį pranešta pagal Reglamento (ES) 2019/515 5 straipsnio 9 dalį, arba laikino sustabdymo, apie kurį pranešta pagal Reglamento (ES) 2019/515 6 straipsnio 2 dalį, pakeitimus;
                  
               
                     (5)
                  
                  
                     siekiant užtikrinti, kad į rinkos priežiūros informacinę ryšių sistemą įrašomuose pranešimuose esantys asmens duomenys ir asmens duomenys, susiję su sistemos naudotojais paskirtais fiziniais asmenimis, būtų ištrinti tuoj pat, kai tik tampa nebereikalingi tiems tikslams, kuriems buvo įrašyti į sistemą, turėtų būti apibrėžtos tokių duomenų saugojimo laikotarpių nuostatos;
                  
               
                     (6)
                  
                  
                     vadovaujantis Europos Parlamento ir Tarybos reglamento (ES) 2018/1725 (4) 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu, kuris pateikė nuomonę 2020 m. birželio 6 d.;
                  
               
                     (7)
                  
                  
                     šiame reglamente nustatytos priemonės atitinka pagal Reglamento (ES) 2019/515 15 straipsnio 1 dalį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               Rinkos priežiūros informacinės ryšių sistemos (ICSMS)
               turinys
            
            Taikant Reglamentą (ES) 2019/515 ICSMS naudojama:
            
                        a)
                     
                     
                        pranešti apie administracinius sprendimus Komisijai ir kitoms valstybėms narėms, kaip nurodyta Reglamento (ES) 2019/515 5 straipsnio 9 dalyje;
                     
                  
                        b)
                     
                     
                        pranešti apie laikiną sustabdymą Komisijai ir kitoms valstybėms narėms, kaip nurodyta Reglamento (ES) 2019/515 6 straipsnio 2 dalyje;
                     
                  
                        c)
                     
                     
                        pranešti apie Komisijos nuomonę visoms valstybėms narėms, kaip nurodyta Reglamento (ES) 2019/515 8 straipsnio 6 dalyje;
                     
                  
                        d)
                     
                     
                        keistis informacija tarp įvairių valstybių narių kompetentingų institucijų ir gaminių kontaktinių centrų, kaip nurodyta Reglamento (ES) 2019/515 5 straipsnio 7 dalyje, 10 straipsnio 1 dalies a punkte ir 10 straipsnio 3 dalyje.
                     
                  
         
            2 straipsnis
            Prieiga prie ICSMS
            Valstybės narės nustato ir į ICSMS įveda kompetentingų institucijų ir gaminių kontaktinių centrų, turinčių prieigą prie ICSMS pagal Reglamentą (ES) 2019/515, tapatybę.
         
         
            3 straipsnis
            Pranešimas apie administracinius sprendimus riboti patekimą į rinką arba neleisti patekti į rinką
            Pranešdama apie administracinį sprendimą pagal Reglamento (ES) 2019/515 5 straipsnio 9 dalį, kompetentinga institucija ne tik įkelia elektroninę administracinio sprendimo kopiją, bet ir įrašo į ICSMS šią informaciją:
            
                        a)
                     
                     
                        nacionalinę techninę nuostatą, kuria remiantis buvo atliktas vertinimas;
                     
                  
                        b)
                     
                     
                        valstybės narės, kurioje ekonominės veiklos vykdytojas tvirtina teisėtai prekiaujantis prekėmis, pavadinimą;
                     
                  
                        c)
                     
                     
                        taikytinus teisėtus viešojo intereso pagrindus, kuriems taikoma minėta nacionalinė techninė nuostata.
                     
                  Kompetentinga institucija į ICSMS įrašo informaciją apie bet kokį administracinio sprendimo, apie kurį pranešta pagal Reglamento (ES) 2019/515 5 straipsnio 9 dalį, panaikinimą arba atšaukimą.
         
         
            4 straipsnis
            Pranešimas apie laikiną sustabdymą
            Pranešdama apie laikiną sustabdymą pagal Reglamento (ES) 2019/515 6 straipsnio 2 dalį, kompetentinga institucija ne tik įkelia elektroninę laikino sustabdymo kopiją, bet ir įrašo į ICSMS šią informaciją:
            
                        a)
                     
                     
                        nacionalinę techninę nuostatą, kuria remiantis bus atliktas vertinimas;
                     
                  
                        b)
                     
                     
                        valstybės narės, kurioje ekonominės veiklos vykdytojas tvirtina teisėtai prekiaujantis prekėmis, pavadinimą;
                     
                  
                        c)
                     
                     
                        teisėtus viešojo intereso pagrindus laikinai sustabdyti patekimą į rinką, kaip nustatyta Reglamento (ES) 2019/515 6 straipsnio 1 dalyje.
                     
                  Kompetentinga institucija į ICSMS įrašo informaciją apie bet kokį laikino sustabdymo, apie kurį pranešta pagal Reglamento (ES) 2019/515 6 straipsnio 2 dalį, panaikinimą arba atšaukimą.
         
         
            5 straipsnis
            Į ICSMS įrašytuose pranešimuose esančių asmens duomenų saugojimo laikotarpis
            Asmens duomenys, esantys į ICSMS įrašomuose pranešimuose ir laikomi tokia forma, kuri sudaro galimybę nustatyti duomenų subjektų tapatybę, iš ICSMS automatiškai ištrinami praėjus penkeriems metams nuo:
            
                        a)
                     
                     
                        pranešimo apie laikiną sustabdymą pagal Reglamento (ES) 2019/515 6 straipsnio 2 dalį; arba
                     
                  
                        b)
                     
                     
                        pranešimo apie administracinius sprendimus pagal Reglamento (ES) 2019/515 5 straipsnio 9 dalį, jeigu tas administracinis sprendimas nebuvo pateiktas SOLVIT; arba
                     
                  
                        c)
                     
                     
                        paskutinio pasikeitimo informacija pagal Reglamento (ES) 2019/515 5 straipsnio 7 dalį, 10 straipsnio 1 dalies a punktą ir 10 straipsnio 3 dalį; arba
                     
                  
                        d)
                     
                     
                        sprendimo, pasiekto dėl SOLVIT pateikto atvejo.
                     
                  Komisija techninėmis priemonėmis užtikrina, kad pirmoje pastraipoje nurodyti asmens duomenys būtų ištrinti.
         
         
            6 straipsnis
            ICSMS naudotojų asmens duomenų saugojimo laikotarpis
            Asmens duomenys, susiję su fiziniu asmeniu, kurį kompetentinga institucija arba gaminių kontaktinis centras paskyrė ICSMS naudotoju, ištrinami ne vėliau kaip per vieną mėnesį po to, kai Komisijai pranešama, kad fizinis asmuo nebėra ICSMS naudotojas.
            Komisija techninėmis priemonėmis užtikrina, kad pirmoje pastraipoje nurodyti asmens duomenys būtų ištrinti.
         
         
            7 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 91, 2019 3 29, p. 1.
         
            (2)  2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba susijusius akreditavimo ir rinkos priežiūros reikalavimus ir panaikinantis Reglamentą (EEB) Nr. 339/93 (OL L 218, 2008 8 13, p. 30).
         
            (3)  2019 m. birželio 20 d. Europos Parlamento ir Tarybos reglamentas (ES) 2019/1020 dėl rinkos priežiūros ir gaminių atitikties, kuriuo iš dalies keičiama Direktyva 2004/42/EB ir reglamentai (EB) Nr. 765/2008 ir (ES) Nr. 305/2011 (OL L 169, 2019 6 25, p. 1).
         
            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).